ടൊവീനോ തോമസ് നായകനായെത്തുന്ന ‘എന്റെ ഉമ്മാന്റെ പേര്’ എന്ന ചിത്രത്തിന്റെ ടീസർ പുറത്തിറങ്ങി . ദുൽഖർ സൽമാനാണ് ഫേയ്സ്ബുക്കിലൂടെ ടീസർ പുറത്തിറക്കിയത് . ചിത്രത്തിൽ വാപ്പാന്റെ ഭാര്യമാരിൽ ഉമ്മാനെ തേടി നടക്കുന്ന ചെറുപ്പക്കാരന്റെ കഥാപാത്രത്തെയാണ് ടൊവിനോ അവതരിപ്പിക്കുന്നത് . ആന്റോ ജോസഫ് ഫിലിം കമ്പനി അൽ താരി മൂവീസുമായി ചേർന്ന് നിർമ്മിക്കുന്ന ചിത്രത്തിൽ ഉർവ്വശിക്കൊപ്പമാണ് ടൊവീനോ എത്തുന്നത് . ആന്റോ ജോസഫ് , സി ആർ സലിം എന്നിവരാണ് ചിത്രത്തിന്റെ നിർമ്മാതാക്കൾ . ജോസ് സെബാസ്റ്റ്യനാണ് ചിത്രം കഥയെഴുതി സംവിധാനം ചെയ്യുന്നത് . സംവിധായകനൊപ്പം ശരത് ആർ നാഥും ചേർന്നാണ് രചന . സംഗീതം ഗോപിസുന്ദർ , മഹേഷ് നാരായണൻ എഡിറ്റിംഗ് . സന്തോഷ് നാരായൺ ആർട് . സ്പാനിഷ് ഛായാഗ്രാഹകൻ ജോർഡി പ്ലാനെൽ ആണ് ക്യാമറ . ചിത്രത്തിൽ മാമുക്കോയ , സിദ്ദിഖ് , ശാന്തികൃഷ്ണ , ദിലീഷ് പോത്തൻ തുടങ്ങിയവരും പ്രധാന കഥാപാത്രങ്ങളെ അവതരിപ്പിക്കുന്നു . തിയേറ്ററുകളിൽ വിജയം നേടിയ അരവിന്ദന്റെ അതിഥികളിലെ ഗിരിജയ്ക്ക് ശേഷം ഉർവ്വശിക്ക് ലഭിക്കുന്ന സാധ്യതകളുള്ള കഥാപാത്രമാവും ചിത്രത്തിലേത് .